ന്യൂസിലാന്ഡിനെതിരെയുള്ള മത്സരത്തില് തങ്ങളുടെമേല് ഒരു ബാഹ്യ സമ്മര്ദ്ദവുമില്ല: അഫ്ഗാന് മാനേജര് ടി 20 ലോകകപ്പില് ന്യൂസിലാന്ഡിനെതിരെ ഇന്ന് കളിക്കുന്ന മത്സരം ഇതര കളികളെ പോലെത്തന്നെയാണെന്നും തങ്ങളുടെ മേല് ഒരു ബാഹ്യസമ്മര്ദ്ദവുമില്ലെന്നും അഫ്ഗാനിസ്താന് ക്രിക്കറ്റ് ബോര്ഡ് മീഡിയ മാനേജര് അബ്ദുല്ല ഖാന് പക്താനി. മുഹമ്മദ് നബിയുടെ നേതൃത്വത്തിലുള്ള സംഘം സാഹചര്യത്തിനനുസരിച്ച് കളി പ്ലാന് ചെയ്യുമെന്നും ടീമിന് വേണ്ട മികച്ച പ്രകടനം പുറത്തെടുക്കുമെന്നും അദ്ദേഹം പറഞ്ഞു.സൂപ്പര് 12 സ്റ്റേജില് ഗ്രൂപ്പ് രണ്ടിലെ തങ്ങളുടെ അവസാന മത്സരമാണ് അഫ്ഗാന് ന്യൂസിലാന്ഡിനെതിരെ ഇന്ന് മൂന്നരക്ക് കളിക്കുന്നത്. മത്സരഫലം എതിരാളികളായ ന്യൂസിലാന്ഡിനും ഗ്രൂപ്പില്ത്തന്നെയുള്ള ഇന്ത്യക്കും സുപ്രധാനമാണ്. ന്യൂസിലാന്ഡ് ജയിച്ചാല് അവരും തോറ്റാല് ഇന്ത്യയും സെമി ഫൈനലിലെത്താന് വഴിയൊരുങ്ങും. ന്യൂസിലാന്ഡ് വിജയിച്ചാല് നേരിട്ട് സെമിയിലെത്തുമെങ്കില് ഇന്ത്യക്ക് തിങ്കളാഴ്ച നമീബിയക്കെതിരെ നടക്കുന്ന മത്സരം ജയിച്ച് റണ്റേറ്റില് മുന്നിലെത്തണം. അതുകൊണ്ട് തന്നെ അഫ്ഗാന്റെ പ്രകടനം ഇന്ത്യക്ക് നിര്ണായകമാണ്. ഈ സാഹചര്യത്തിലാണ് മാനേജറുടെ പ്രസ്താവന. മികച്ച മാര്ജിനില് ജയിച്ചാല് അഫ്ഗാനും സെമി സാധ്യതകള് സജീവമാക്കാം.